《梅花百咏 其七十八 性天》
明代·李江

浅浅寒流远远山，真容赢得出尘寰。玉堂景致半林外，草舍家风万壑间。

上达精神应绝品，勿忘节度已成丹。生来不是和光伴，怪尔风霜别一班。

作者简介：李江，字朝宗，号亦山。开平人。明孝宗弘治五年（一四九二）举人。任广西梧州推官，以文章忤当道，罢归。有《亦山先生遗稿》四卷。清道光《肇庆府志》卷一八、民国《开平县志》卷三二有传。李江诗，以李文约藏清道光十五年刊本《亦山先生遗稿》为底本。